Да слова, гэта не першая падобная акцыя агенцтва на Брэстчыне. Яшчэ ў 2014-м у выніку супрацоўніцтва з самадзейным мастаком-інвалідам з вёскі Магіліцы Івацэвіцкага раёна Анатолем Галушкам быў выдадзены перакідны каляндар “Элементарная прыгажосць”, а таксама настольны каляндар з ягонымі карцінамі. Па словах Вольгі Алейнік, палотны, намаляваныя Анатолем Галушкам з дапамогай заціснутага ў зубах пэндзля, уразілі прыгажосцю, злучанасцю з сусветам, цеплынёй. Карацей, і тут адметнасць ды ўнікальнасць прыцягнула да сябе ўвагу рэкламшчыкаў. Так што справа за малым: калі хочаш, каб цябе заўважылі, стань асаблівым ды непаўторным. Праўда, зрабіць гэта не так і проста, і на гэтым шляху ніхто не застрахаваны ад памылак. Але ж не памыляецца той, хто не робіць…